text: Overlæger mod at oplyse barnets køn til gravide
  28 april 2013 kl. 11.07
  Gravide skal ikke have oplyst kønnet på barnet, så længe de kan få en abort. For så er der risiko for, at de fravælger barnet på grund af kønnet, mener ledende overlæger.
  Indtil for nylig oplyste Horsens Sygehus gerne kønnet ved den såkaldte nakkefoldsskanning - som ligger omkring uge 12 - men den praksis er nu ændret.
  Også Odense Universitetshospital undgår at oplyse kønnet ved den tidlige skanning af frygt for aborter:
  - Fra vores kolleger i Indien ved vi, at det ikke er unormalt at vælge en abort grundet kønnet. Det kan være, at nogen har den samme opfattelse, selv om de bor i Danmark, siger ledende overlæge Bjarne Rønde Christensen til Jyllands-Posten.
  Ingen af de overlæger, som Jyllands-Posten har talt med, kender dog til konkrete tilfælde, hvor forældre har bedt om abort på grund af barnets køn.
  